VEROHALLITUS	
Lausunto	
		
PL 325		
00052 VERO	28.8.2008	

Oikeusministeriö		
PL 25 	Viite / Diaarinumero
	
00023 VALTIONEUVOSTO	989/09/2008
OM 16/41/2007	

LAUSUNTO PERHEEN SISÄISTÄ ADOPTIOTA REKISTERÖIDYN PARIN PERHEESSÄ KOSKEVASTA TYÖRYHMÄMIETINNÖSTÄ 

Perheen sisäinen adoptio rekisteröidyn parin perheessä tarkoittaisi sitä, että adoption jälkeen rekisteröidyn parin osapuolet olisivat yhdessä lapsen vanhempia. Lapsella olisi siis juridisesti kaksi äitiä tai kaksi isää. Uudistus ei todennäköisesti koske kovin suurta määrää perheitä, ehkä joitakin kymmeniä ja enintään joitakin satoja perheitä.

Verohallitus esittää lausuntonaan seuraavaa:

Kun otetaan huomioon perheen sisäisten adoptioiden arvioitu lukumäärä, ovat suunnitellun muutoksen vaikutukset Perintö- ja lahjaverolajin tuottoa ajatellen vähäisiksi. 

Perintö- ja lahjaverolain mukaan kuolinpesästä tulevien osuuksien saajat luetaan kahteen veroluokkaan. Ensimmäiseen veroluokkaan kuuluvat mm. perinnönjättäjän aviopuoliso, suoraan ylenevässä tai alenevassa polvessa oleva perillinen ja aviopuolison suoraan alenevassa polvessa oleva perillinen (PerVL 11 §). Sama koskee lahjaverotusta (PerVL 21§).

Jos lapsi perii sosiaalisen vanhempansa testamentin perusteella, kuuluu lapsi ensimmäiseen, lievempään veroluokkaan, kuten perheen sisäisesti adoptoitu lapsikin kuuluisi. 

Perinnönjättäjän suoraan alenevassa polvessa olevalla perillisellä, jolla lähinnä on oikeus periä perinnönjättäjä, on oikeus alaikäisyysvähennykseen (PerVL 12 § 2 kohta). Tällaisissa tilanteissa adoptio toisi veroedun alaikäiselle lapselle. 

Jos "perheen ulkopuolelta" tulevan lahjan antajana olisi rekisteröidyn puolison vanhempi, joka sisäisen adoption jälkeen olisi isovanhempi (suoraan ylenevää polvea), muuttaisi adoptio lapsen II veroluokasta I veroluokkaan. 

Tuloverolain osalta ei perheen sisäisellä adoptiolla ole mainittavaa vaikutusta. 

Perheen sisäisen adoption myötä joudutaan Verohallinnossa tekemään muutoksia kaikkiin sen keskeisiin tietojärjestelmiin. Muutosten on arvioitu edellyttävän satoja henkilötyöpäiviä. 

Apulaisjohtaja	Erkki Laanterä

Ylitarkastaja 	Elina Seppälä